CELEX: 62013CN0644
Language: sk
Date: 2013-12-05 00:00:00
Title: 

15.2.2014   
            
            
               SK
            
            
               Úradný vestník Európskej únie
            
            
               C 45/24
            
         Odvolanie podané 5. decembra 2013: Villeroy & Boch proti rozsudku Všeobecného súdu (štvrtá komora) zo 16. septembra 2013 v spojených veciach T-373/10, T-374/10, T-382/10 a T-402/10, Villeroy & Boch Austria a i./Komisia
   (Vec C-644/13 P)
   2014/C 45/41
   Jazyk konania: francúzština
   
      Účastníci konania
   
   
      Odvolateľka: Villeroy & Boch (v zastúpení: J. Philippe, advokát)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               úplné zrušenie rozsudku Všeobecného súdu (štvrtá komora) zo 16. septembra 2013 v spojených veciach T-373/10, T-374/10, T-382/10 a T-402/10 v rozsahu, v akom sa zamieta žaloba odvolateľky,
            
         
               —
            
            
               subsidiárne, čiastočné zrušenie rozsudku Všeobecného súdu zo 16. septembra 2013,
            
         
               —
            
            
               subsidiárne, zníženie pokuty uloženej odvolateľke článkom 2 napadnutého rozhodnutia z 23. júna 2010,
            
         
               —
            
            
               taktiež subsidiárne vrátenie veci Všeobecnému súdu, aby o nej znovu rozhodol,
            
         
               —
            
            
               uloženie povinnosti žalovanej nahradiť trovy konania.
            
         
      Odvolacie dôvody a hlavné tvrdenia
   
   Odvolateľka uvádza na podporu tohto odvolania štyri odvolacie dôvody:
   V prvom odvolacom dôvode odvolateľka poukazuje na rozpory v posúdení Všeobecného súdu týkajúceho sa dôkazných prostriedkov o skutkových okolnostiach vo Francúzsku. Všeobecný súd totiž v napadnutom rozsudku posúdil tri dôkazné prostriedky rôznym spôsobom, ktorý je tiež diametrálne odlišný od posúdenia tých istých dôkazných prostriedkov v súbežných spojených veciach T-379/10 a T-381/10, Sanitec a T-380/10, Wabco/Ideal Standard, v ktorých boli žalobkyne zbavené obvinení týkajúcich sa Francúzska. Odvolateľka v tomto konaní sa domnieva, že takýto zásadný rozpor ktorý sa prejavuje v navzájom si odporujúcich záveroch prijatých na základe rovnakých dôkazných prostriedkov, porušuje zásadu rovnosti zaobchádzania, zásadu in dubio pro reo a taktiež narúša logickú a právnu koherenciu rozsudku Všeobecného súdu.
   V druhom odvolacom dôvode odvolateľka Všeobecnému súdu vytýka, že sa dopustil nesprávneho právneho posúdenia. Všeobecný súd totiž umelo spojil akty, ktoré mali rozdielny právny základ a skutkovo nesúviseli, aby ich kvalifikoval ako komplexné a pretrvávajúce porušenie. Všeobecný súd navyše nezohľadnil neexistenciu akéhokoľvek vzťahu komplementarity medzi aktmi, ktoré aj napriek tomu vyhodnotil spoločne.
   V treťom odvolacom dôvode odvolateľka kritizuje stupeň kontroly uskutočnenej Všeobecným súdom, ktorý sa obmedzil len na zúženú kontrolu a tak v celom rozsahu nevyčerpal svoju kontrolnú a preskúmavaciu právomoc. Odvolateľka z toho vyvodzuje porušenie práva na spravodlivý proces.
   Vo svojom štvrtom odvolacom dôvode sa odvolateľka domnieva, že uložená sankcia je neprimeraná.